
OSJEĆALA JE NEMIR. I užasan strah. Nije znala zbog čega je to tako. Nije mogla da se sjeti uzroka tih negativnih osjećanja. Ipak, ona su bila tu. I bila su tako intenzivna.

Trčala je. Gazila je kroz visoku travu, po neravnom i trnovitom puteljku, i nije namjeravala da se zaustavi. Nešto ju je jurilo. I to nešto je bilo prisutno svuda okolo, u mračnim šumama koje su je sa svih strana okruživale. 

Nije imala pojma gdje se nalazi. A takođe, nije bila svjesna ni toga kuda ide. Ali, bez obzira na sve, nastavila je da gazi naprijed i da trči travnatom šumskom stazom. Svuda oko nje protezala se gusta i mračna šuma, ispunjena velikim i starim stablima drevnog drveća. Iza stabala se nešto kretalo. Jasno je mogla da vidi nekakve tamne i zastrašujuće siluete koje su virile iz mraka i koje su je proganjale. 

Bilo ih je mnogo. Bilo ih je svuda okolo. I bile su tako prijeteće, krvoločne, dijabolične i zle, i nesumnjivo, imale su veoma loše namjere. Nije znala o čemu se radilo. Nije mogla jasno ni da ih vidi. Ali, iz nekog razloga je znala. Bila je svjesna opasnosti koje se nalazila svuda oko nje i koja joj se brzo približavala.

Nastavila je da trči. Nije se zaustavljala. Nije razmišljala o tome da se zaustavi. Morala je da im umakne. Morala je da napusti ovo mračno i prokleto mjesto na kojem se nalazila, a za koje uopšte nije znala šta predstavlja i gdje je, niti je znala kako se tu pojavila i šta su te kreature koje su je vrebale u šumi.

Noge su je boljele. I bol je postajala nepodnošljiva. Bila je bosa i gazila je po granama i neravninama na putu. Stopala su joj bila krvava. Jasno je mogla da vidi krvave mrlje na njima. Nije imala obuće. Na sebi je nosila samo lepršavu bijelu haljinu i ništa drugo osim toga. 

Ali, uprkos svemu, uprkos bolovima i krvavim ranama na stopalima, nastavila je da trči šumskom stazom prema nepoznatom cilju.

I tada, u tom trenutku, kao da je nešto začula u daljini. Kao da je čula nekakav glas koji je dolazio iz te guste i mračne šume. Nije mogla da se orijentiše i da shvati odakle je glas dolazio. Nije mogla da mu odredi smjer. Djelovalo joj je kao da je dolazio sa svih strana, odnosno iz nekog nedefinisanog i neodređenog izvora. Ili joj je, možda, dolazio iz glave? 

U pitanju je bio ženski glas. Bio je tih. Ali, bio je i veoma melodičan. 

U početku nije mogla da razumije šta joj je taj glas govorio. Bio je nepovezan i tih. Poput nekakvog šuma. A onda joj se razbistrilo. I jasno je mogla da čuje taj melodični ženski glas koji joj je nekako bio u glavi.

„Sjeti se!“, obratio joj se taj nepoznati glas. I nastavio je da ponavlja istu tu frazu. Uporno. I bez prestanka. Kao da je šuma oko nje govorila tim ženskim glasom. Kao da su joj se krošnje, nošene vjetrom, melodično obraćale. Nije mogla da shvati o čemu se radilo, ko ili šta joj se obraćalo, ali nesumnjivo, nešto se dešavalo. 

„Sjeti se!“, uporno je odzvanjalo svuda oko nje. Ili, možda, samo u njoj, odnosno u njenoj glavi.

„Da li si ikada jela slatko voće iz rajskog vrta?“, u jednom trenutku začula je pitanje. A onda je glas opet ponovio istu frazu: „Sjeti se!“

U narednim trenucima nekoliko puta je začula isto pitanje u vezi sa rajskim vrtom i taj famozni poziv da se nečega treba sjetiti. A ona nije imala pojma o tome šta joj je poručivao taj zagonetni i neobični ženski glas.

I tada se iznenada spotakla. Više nije mogla da podnese bol u nogama i pala je na travnato tlo. Sva je bila slomljena. Bila je umorna. Nije mogla da nastavi dalje. Više nije imala snage da trči. Stigla je do kraja puta, bez obzira na prijetnju koja se nalazila svuda oko nje.

Podigla je glavu i pogledala ispred sebe. U šumi je uočila mračne siluete koje su se kretale između stabala i polako joj prilazile. Bile su nedefinisane. Ali, oči su im svijetlile jarkocrvenom bojom. I te oči su djelovale tako zlokobno. 

Sva se tresla od straha. Nije mogla da se pomjeri. Bila je gotovo paralisana. I prepuštena zlu koje ju je okružilo.

Iznenada je osjetila nečiju ruku na svom ramenu. Okrenula se. I ugledala ga. Bio je divan. Bio je veličanstven. I u trenutku je osjetila kako umor i bol nestaju. A takođe, i taj užasni i intenzivni strah kojeg je do sada osjećala.

Imao je dugu plavu kosu koja mu je padala preko ramena. Imao je kratku bradu i brkove na blago neobrijanom licu. Oči su mu bile plave. I u njima je vidjela nekakvu intenzivnu svjetlost koja ju je obasjavala. U njima je mogla da vidi ogromnu energiju i snagu. 

Na sebi je nosio raskošnu bijelu odoru po kojoj su se nalazili razni aristokratski simboli. U ruci je držao mač koji se presijavao kao da je od zlata. 

Njegova pojava je odagnala to sivilo i tamu koja ju je sa svih strana okruživala. Kao da je čitavo okruženje dobile neke dodatne boje. Kao da je u tom trenutku sve postalo pozitivno i sunčano. Poput čudesnog muškarca koji je stajao pred njom.

Znala je o kome se radi. Odmah ga je prepoznala. Imala je priliku ranije da ga upozna. To je bio on. To je bio Vojnomir. Novi svjetski car.

Gledao ju je. Lijevu ruku joj je spustio na rame, a u desnoj je čvrsto držao taj sjajni mač. Ona nije mogla da dođe do daha. Nije mogla da progovori. Bila je u šoku. I bila je zbunjena.

„Sjeti se!“, ponovo začula onaj melodični ženski glas. Ali, glas je sada bio znatno prodorniji. I dolazio je iz njegovih usta.

U trenutku joj je bljesnulo pred očima. Brzo se podigla iz kreveta i pokušavala je da dođe do daha. Sva je bila mokra od znoja. Bilo joj je vruće. Zbunjeno je gledala oko sebe, u mračne zidove sobe u kojoj se nalazila. Bila je u svojim odajama. Bila je u krevetu i upravo se probudila u neko doba noći. Imala je veoma čudan i intenzivan san. Imala ga je ponovo. I bio je još realniji nego prije. 

Ustala je iz kreveta i prišla drvenoj komodi koja se nalazila uz zid. Iz bokala je natočila vodu u srebrnkasti pehar i brzo je ispila jedan jači gutljaj. Ovo iskustvo je bilo tako intenzivno. I tako ju je uznemirilo. Nije znala šta da misli o tome. I nije znala kome da prenese sve ovo što joj je opsjedalo misli u dugim zimskim noćima.

„Da li si dobro, visoka sveštenice Nika?“, upitala ju je jedna od njenih sluškinja, a koja se iznenada pojavila na vratima sobe. Očigledno je bila vrisnula i tako privukla pažnju. Izgleda da je ovaj put san zaista bio veoma eksplozivan.

„Da, dobro sam. Ružno sam sanjala“, odvratila je ona. I dalje je dolazila do daha, te polako ispijala naredne gutljaje hladne vode. „Hvala na brizi. Ali, zaista je sve u redu. Vratiću se u krevet.“

JUTRO JE BILO VEOMA hladno. Snijeg je prethodnih dana neprekidno padao i kreirao je duboki bijeli prekrivač svuda okolo. Sada je nebo bilo mirno i sunčano. Ali, sve je bilo smrzlo. Sve se presijavalo od snježne bjeline i leda koji se stvarao svuda okolo.

Prijestolnica Carstva je predivna u ovo doba godine. U pitanju je bio veliki megalopolis koji se prostirao na obali Tamnog mora i koji je brojao više od trista hiljada stanovnika. On je, uz njen rodni Atlant, bio najveći grad na svijetu. 

Ona se prilično navikla na život ovdje. Veći dio vremena provodila je u prijestolnici, a takođe, i na različitim putovanjima u druge bitne carske gradove, a povremeno, pronalazila bi vremena i da svrati do svog rodnog grada. Tamo se uvijek rado vraćala. I tamo je bilo toliko toga što joj je konstantno nedostajalo.

Sjedila je u prostranoj dvorani obasjanoj svjetlošću svijeća i vatrom iz ognjišta. Ovdje je bilo prilično toplo. Oko nje su bile sluge koje su okolo prolazile i donosile joj hranu i piće. Upravo je završavala sa doručkom i namjeravala je da popije čaj. Trebalo joj je malo aromatičnih začina da je razbude i razbistre joj misli. Imala je burnu noć. Loše je spavala i ponovo je sanjala čudne snove. Opet je bilo isto kao i prethodnih noći.

„Da li si dobro, Nika?“, začula je ozbiljni muški glas i u trenutku je podigla glavu prema ulaznim vratima. 

To je bio prvi sveštenik Svetog kolovrata. Čarobnjak Žiroslav. Ušao je u prostoriju u pratnji visokog sveštenika Vatroslava i visoke sveštenice Brigite. 

Prvi sveštenik Žiroslav je imao nešto više od pedeset godina. Imao je prosijedu crnu kosu, te stilizovane brkove i bradu. Djelovao je autoritativno. Oči su mu bile crne i prodorne. U njima se mogla vidjeti mudrost, ali takođe, i velika energija pomiješanu sa ambicijom. To je bilo s razlogom. Od njega se mnogo toga očekivalo. I od njega je mnogo toga zavisilo. On je, u mnogo čemu, bio veći autoritet i važniji od prethodnih careva koji su sjedili na prijestolju Svjetskog carstva.

Vatroslav je bio nešto mlađi, imao je dugu crnu kosu, te duge crne brkove i bradu. Brigita je imala oko četrdeset godina, nešto kraću plavu kosu, te plave oči i veoma lijepe crte lica. Ona i Vatroslav su bili u crnim odorama, a prvi sveštenik u bijeloj, a kakve su inače nosili prvi sveštenici Svetog kolovrata.

Čim su ušli u prostoriju, krupnim koracima su krenuli prema njoj. Nisu ni čekali da im odgovori na pitanje koje joj je prvi sveštenik postavio.

„Malo sam zbunjena. Ali, dobro sam. Dolazim k sebi“, odvratila je ona. 

Žiroslav je mahnuo rukom slugama i oni su se istog trenutka udaljili i ostavili ih same. U velikoj dvorani ostali su samo njih četvoro. Sveštenici su posjedali za sto preko puta nje. Bili su ozbiljni. I definitivno su bili razlogom. Znali su da ona ima probleme i da su je već neko vrijeme mučile te problematične noćne more, a koje su, po svemu sudeći, bile mnogo više od toga. Barem je imala takav osjećaj. I vjerovala je da tu ima nečega više od običnih realističnih snova.

„Opet si imala iste snove?“, upitao je prvi sveštenik Žiroslav. Glas mu je bio ozbiljan. „Opet si sanjala kako te nešto juri i kako ne uspijevaš da pobjegneš od toga?“

„I opet si sanjala cara Vojnomira?“, upitala je Brigita.

„Da, opet je san bio sličan. I isto tako, realističan“, odvratila je Nika. „Ali, ovaj put je bilo još nešto, a što do sada nije bilo.“

„Šta to?“, očigledno radoznao bio je prvi sveštenik.

„Čula sam nekakav melodičan ženski glas. Obraćao mi se. Govorio mi je. Ali, nemam pojma odakle je dolazio“, nastavila je Nika da se prisjeća neobičnog i intenzivnog sna od prethodne noći. „Čitavo vrijeme taj glas je ponavljao dvije stvari.“

„Šta ti je glas govorio?“, upitala je Brigita.

„Sjeti se“, rekla je Nika. U tom trenutku osjetila je nemir koji sebi nije mogla da objasni. Osjetila se slično kao u snu. Uznemireno. Gotovo i uplašeno. „A takođe, u jednom trenutku glas me je upitao da li sam ikada jela voće iz rajskog vrta.“

„Kakvo voće? I čega da se sjetiš?“, sa zanimanjem se uključio crnokosi i smrknuti Vatroslav.

„Ne znam. Nemam nikakvu ideju o čemu se radi. Ali, opet sam bila veoma uznemirena i uplašena. A čak sam i sada, dok pričamo o tome.“

„Nema potrebe da budeš uznemirena, Nika“, sigurnim glasom rekao je prvi sveštenik. Nesumnjivo, želio je da joj ulije povjerenje i da i pred njom istakne svoj autoritet i svoju poziciju. „Zbog toga smo ovdje i razgovaramo o tome. I zbog toga ćemo preduzeti sve što bude potrebno kako bismo razjasnili sve ovo i otklonili bilo kakve sumnje ili nedoumice. U to možeš da budeš sigurna. Sveti kolovrat stoji uz tebe u potpunosti.“

„Hvala ti, prvi svešteniče. Hvala vam svima na podršci“, odvratila je ona i blago se osmijehnula. „Ali, ovo nisu obični snovi. Ovo ne mogu da budu obični snovi. Ovo je nekakva vizija. Sigurna sam u to, ma koliko god tako nešto bilo neobično i nemoguće.“

„Zašto bi tako nešto bilo nemoguće?“, upitala je visoka sveštenica Brigita. Nije čekala njen odgovor, nego je odmah nastavila sa pričom „Ti si u Sveti kolovrat došla kao sveštenica iz reda boga Svetovida. Ti si oduvijek imala vidovnjačke sposobnosti, a kao što i priliči posvećenici boga ratnika i onoga što može da odškrine vrata i prozore vremena.“

„Ja sam uvijek to radila u svetim ritualima. Ja sam koristila moć vode, a kako bi imala uvida u određene stvari. Ja nikada nisam imala vizije bez podsticaja, odnosno same od sebe i bez upotrebe vode u magijske svrhe“, zabrinuto je odvratila Nika. „Ovo nije nešto što proističe iz mojih znanja i vještina kao sveštenice svetog reda boga ratnika Svetovida.“

„Možda si probudila vještine za koje nisi ni znala da ih imaš? Možda si evoluirala i otključala neke sposobnosti koje su bile tu, prisutne u tebi, ali su bile skrivene?“, upitao je Vatroslav. 

„Ne znam. Nisam sigurna u sebe i mogućnosti da evoluiram na takav način“, i dalje je nesigurna bila Nika. Nije mogla da sakrije tu zabrinutost koja ju je obuzimala i nelagodu koju je osjećala zbog svega ovoga što joj se dešavalo. „Osim toga, šta bi sve to trebalo da znači? Zašto uporno sanjam novog cara? I šta predstavljaju te zastrašujuće siluete koje me proganjanju? A posebno, šta predstavlja taj glas? Ko je ta žena koja mi se obraća? Kakav rajski vrt? I čega da se sjetim? Sve to mi je tako konfuzno i uznemirujuće.“

„Koliko dugo već imaš te snove?“, upitao ju je prvi sveštenik Žiroslav. Zatim je odgovorio umjesto nje. „Čini mi se da su počeli prije nešto više od četrdeset dana. Da li sam u pravu?“

„Da, tako je bilo, prvi svešteniče“, potvrdila je Nika. „Sve je počelo bez nekog posebnog povoda.“

„Možda ti misliš da je bez povoda, ali možda je postojao nekakav okidač koji je pokrenuo te vizije“, siguran je bio harizmatični prvi sveštenik Svetog kolovrata. „Ipak, zanimljivo je vrijeme kada su počele da se pojavljuju.“

„Baš nekako nakon Vijeća kraljeva i izbora novog cara“, uključio se Vatroslav. I zatim se samouvjereno osmijehnuo. Kao da je pronašao neku nevidljivu vezu i kao da je otkrio ko zna kakve istine. Ona je bila svjesna ovoga o čemu su joj govorili. Ali, to joj nije puno značilo. I dalje nije mogla da objasni razloge zašto je imala te snove i šta su oni predstavljali. I da li su uopšte imali neko dublje značenje ili su bili posljedica nekakvih njenih strahova i dilema?

„Mislite da sam izazvala ove snove zato što sam bila fokusirana na izbor novog cara i na sve ono što bi se u narednom periodu trebalo desiti?“, upitala je Nika. Ovo što su oni govorili nije smatrala relevantnim. 

„Nisi ih svjesno izazvala. Ako to nisu snovi, nego vizije koje imaju neko duboko značenje, onda je logično da su one počele nakon što je Vijeće izabralo princa Vojnomira za novog cara“, ozbiljnim tonom nastavio je Žiroslav. „Taj događaj je nešto pokrenuo. To je bio impuls. Tada si počela da ga sanjaš. I tada su ti tvoji snovi postajali sve realističniji i sve neobičniji. To nisu bili snovi u klasičnom smislu te riječi. To su bila veoma intenzivna iskustva koja su te uznemiravala, a takođe, i plašila, i zbog kojih si u prethodnim danima stalno pod pritiskom. Zar nisam u pravu, draga moja Nika?“

„Da, u pravu si, prvi svešteniče. Vjerovatno si u pravu“, složila se ona.

„Ti si visoka sveštenica Svetog kolovrata. Ti si jedna od ključnih osoba u svetom redu Carstva. Ti si neko ko dolazi iz reda boga Svetovida i ko ima moć vidovitosti. I ti si neko ko je veoma blisko povezan za određenim najvišim svjetovnim strukturama u Svjetskom Carstvu“, ozbiljnim tonom, odlučno i hladnokrvno, nastavio je prvi sveštenik. „Sve to, možda, nema nikakve veze sa ovim tvojim neobičnim snovima. Ali, možda, i ima. I baš zato, što postoji mogućnost da su u pitanju vizije koje se tiču novog cara, a koje moramo da rastumačimo i ustanovimo njihovu istinsku prirodu, odlučio sam da kontaktiram Planinu bogova i da pozovemo u pomoć lično boga ratnika.“

„Pozvali ste boga Svetovida?“, zbunjeno je upitala Nika. Istog trenutka, osjetila je nemir.

„Da, poslao sam poruku na Planinu i uskoro očekujemo odgovor“, potvrdio je Žiroslav. „Vjerujemo da će biti pozitivan i da će bogovi shvatiti značaj svega toga.“

„Bog Svetovid će razgovarati sa tobom i ustanoviće o čemu se radi“, uključila se Brigita.

„Mislim da se to neće desiti. To ne ide baš tako i nisam sigurna da će bogovi da dolaze ovamo zbog nekih čudnih snova tamo neke sveštenice“, nervozno je rekla Nika.

„Ti nisi tamo neka sveštenica, Nika“, uporan je bio prvi sveštenik. I tada se namrštio. „Ti si visoka sveštenica Svetog kolovrata. I ti si jedna od posrednika između ljudi i bogova. Ti si bitna. I ljudima, ali takođe, i bogovima.“

Nika nije mogla da sakrije nervozu zbog svega ovoga. Nije očekivala da će se Žiroslav i njene kolege iz Svetog kolovrata tako ozbiljno baviti ovim što joj se događalo. Međutim, izgleda da je bilo tako. I izgleda da se sve ovo podiglo na najviši nivo, čak onaj koji je uključivao bogove sa Planine.

„Ne brini, Nika. Sve ćemo da riješimo. Sve će biti u redu“, samouvjereno je rekao prvi sveštenik. A onda se čak blago i osmijehnuo. To je bila rijetkost. Uglavnom je uvijek bio ozbiljan i hladnokrvan. A sada joj je podario jedan poseban osmijeh. I to joj je puno značilo.

„Hvala ti, prvi svešteniče“, tiho je rekla.

„A sada, imamo da ti saopštimo nešto sasvim drugo, nešto što će ti se posebno dopasti“, ponovo se uključila Brigita. I zagonetno se osmijehnula.

„O čemu se radi, visoka sveštenice?“

„Neko je došao da te vidi“, nastavila je plavokosa sveštenica. „Neko je pregazio daleki put, po zavejanim carskim putevima, a kako bi došao u prijestolnicu i kako bi te obišao.“

„Danica!“ uzviknula je Nika. Istog trenutka se oraspoložila. „Danica je tu!“

„Da, prva sveštenica Atlanta maloprije je stigla ovdje“, potvrdila je Brigita. „Dolje je. Upravo čeka da završimo ovaj razgovor i da se vidi sa tobom.“

3

––––––––
[image: ]


KRATKOOŠIŠANA BRINETA u uskoj stilizovanoj crnoj haljini, sa zlatnožutim ogrtačem preko, stajala je uz rasplamsano ognjište prostrane i uređene sobe. Čekala ju je. I čim je Nika ušla unutra, odmah joj se srdačno osmijehnula. 

„Nika, konačno si tu! Poželjela sam te. Puno sam te poželjela“, prilično emotivna bila je prva sveštenica Atlanta. 

Nika nije krila svoje raspoloženje zbog njenog prisustva. Prišla joj je i uzela je za ruke. Bile su tako mekane i nježne. Onakve kakve su uvijek bile. A onda ju je poljubila. Usne su joj bilo tako ukusne. I neodoljive. Danica joj je uzvratila poljubac. I neko vrijeme su se samo tako ljubile, ispijale jedna drugu i igrale se jezicima.

To joj je tako nedostajalo. I toliko toga su trebale da nadoknade. Nisu se vidjele nekoliko mjeseci, od rane jeseni, a kada je Nika zadnji put bila u Atlantu. A sada, poslije toliko vremena, nakon snjegova i dolaska zime, ona je bila kod nje, u prostorijama Svetog kolovrata, u prijestolnici Carstva.

„Nedostajala si mi. Sve mi je nedostajalo u vezi sa tobom“, tiho je rekla Nika. I zatim je nastavila da uživa u njenim usnama i njenom nemirnom jeziku.

„Nisam više mogla da izdržim. Morala sam da krenem na put i da dođem kod tebe. Barem na nekoliko dana“, odvratila je kratkoošišana brinete. I zatim je požudno pogledala tim blistavim smeđim očima. „Brinula sam se za tebe. Tvoje zadnje pismo, ono u kojem si spominjala snove, prilično me je uznemirilo.“

„Nisam trebala da te opterećujem time. Ali, morala sam to da podijelim sa tobom, sve te dileme i strahove, sve ono što me je noćima opsjedalo i nije mi davalo mira,“ ozbiljnim tonom rekla je Nika. Milovala ju je po tom lijepom i skladnom licu, te nije skidala pogled sa njenih očiju. „Žao mi je. Nisam mogla da pretpostavim da ćeš zbog toga doći usred zime u Bojanin Grad.“

„To je najmanje što sam mogla da uradim. To sam željela i nije mi bilo teško“, odvratila je Danica. Istinski je zračila ljepotom i pozitivnošću koja je bukvalno isijavala iz nje. 

Nika i Danica su već nekoliko godina bile u veoma bliskim i strastvenim odnosima. Bile su prijateljice i ljubavnice. I zaista su sjajno funkcionisale.

Nekada su živjele zajedno. Prije dvije godine u Atlantu, a dok je Nika bila sveštenica reda boga ratnika Svetovida i dok je veći dio vremena provodila u gradu smještenom na granici Istoka i Zapada. A onda se sve promijenilo. Onda je zvanično primljena u Sveti kolovrat i postala je jedna od visokih sveštenica najvišeg vjerskog reda u Svjetskom Carstvu. 

Ona je to željela. Bila je ambiciozna i vjerovala je u ono što je radila. Međutim, to sve je imalo cijenu koju je morala da plati. A ta cijene je bila odlazak iz Atlanta u Bojanin Grad, a gdje se nalazilo sjedište Svetog kolovrata i gdje se od tada očekivalo njeno prisustvo. 

Trudila se da balansira između svoje veze sa bogovima i veze sa svojom ljubavnicom. To nekada nije bilo lako. I to je zahtijevalo mnogo odricanja. Ali, obje su bile u svetim vodama. Obje su bile posvećenice bogova i visoke sveštenice. Danica prva sveštenica Kraljevstva Atlanta, a ona visoka sveštenica Svetog kolovrata, moćnog vjerskog reda koji je imao puni autoritet na čitavoj teritoriji Carstva.

Nika im je natočila vino u srebrne pehare i zatim su sjele jadna do druge na prostrani krevet koji se nalazio sa strane. Pod njima se prostirala mekana svilena posteljina koju će, bez ikakve sumnje, večeras temeljno da izgužvaju. 

I jedva je čekala da se to desi.

„Da li i dalje imaš te snove? Da li se i dalje budiš noću i ne možeš normalno da spavaš?“, upitala ju je njena prijateljica i ljubavnica.

„Da, i dalje ih imam. I sve su intenzivniji“, tiho je odvratila Nika. Ispila je gutljaj vina i opčinjeno gledala u nju. „Sinoć mi je bilo najgore do sada.“

„Još uvijek sanjaš novog cara?“

„Da, uvijek je on u mojim snovima. I uvijek zrači nekakvom svjetlošću i energijom koja rastjera sve te tamne siluete koje me proganjaju i prijete mi“, potvrdila je Nika.

„Da li trebam da budem ljubomorna na novog cara?“, upitala je Danica. I zatim se blago osmijehnula. Nesumnjivo, željela je da se malo našali sa njom i da joj tako pokuša popraviti raspoloženje. 

Uspjela je u tome. Nika joj je uzvratila osmijeh.

„Ne trebaš, draga moja“, odvratila je ona. I opet je nježno pomilovala po licu. „Nemam pojma otkud mi car Vojnomir svako veče u snovima. Nisam sigurna zašto je tako, ali prvi sveštenik Žiroslav i ostali planiraju da otkriju o čemu se radi. Odlučili su da kontaktiraju bogove sa Planine.“

„Bogovi će se baviti tvojim snovima?“, zbunjena je bila prva sveštenica Atlanta.

„Izgleda da hoće. Iskreno, to mi se nimalo ne dopada. Čak se i plašim. Ali, zaista nemam izbora. Prvi sveštenik je u pravu. Ako je u pitanju nekakva vizija u vezi sa carem, onda definitivno moramo da saznamo o čemu se radi.“

„Možda si se samo opteretila svim onim što se dešavalo u prethodnom periodu“, sumnjičava je bila Danica. „Smrt cara Uglješe. Turbulencije u diplomatskim odnosima u Carstvu. Rivalstvo između Atlanta i Bojaninog Grada koje nikada ne prestaje. I onda, nakon toliko puno vremena, nakon stoljeća ignorancije i mirne koegzistencije, na sjednicu Vijeća dolaze delegacije Atlanta, Atine i Vukova, te daju glasove za novog cara Vojnomira“, iznosila je Danica neka svoja razmišljanja u vezi sa njenim psihofizičkim stanjem i mogućim racionalnim objašnjenima neobičnih i intenzivnih snova. „U zadnja dva mjeseca se desilo toliko toga. Desilo se više nego u ko zna koliko prethodnih godina i decenija. Desio se impuls koji bi mogao da promijeni sve.“

„Nisam se toliko opterećivala tim stvarima. Nisam bila previše iznenađena zbog toga što su Atlant i saveznici, nakon stoljeća bojkota, ovaj put došli na sastanak Vijeća i podržali princa Vojnomira za novog cara“, sigurna je bila Nika. „Iskreno, očekivala sam da će se desiti nešto tako, nekakav potez u smjeru otopljavanja odnosa i izgradnje novog povjerenja i bliskosti između dvije metropole.“

Zaista je tako i mislila. Iz više razloga. Mnogi su bili iznenađeni, neki čak i šokirani, kada su prije nešto više od četrdeset dana, u Plavu salu carske palate u Bojaninom Gradu, ukoračili predstavnici tri kraljevstva koja su već dugo vremena, previše vremena, bili samo formalno u Carstvu, te nisu uzimali učešća u carskim poslovima i diplomatiji, bojkotovali su sve što su mogli, nisu željeli da učestvuju i biranju svjetskog cara, niti bilo kako da izgrađuju zajedničku priču sa Bojaninim Gradom i ostalim kraljevstvima koja su priznavala autoritet svjetskog cara. 

To je trajalo predugo. Otprilike od kada je na čelo Carstva došla moćna dinastija iz Bojaninog Grada koju je osnovao car Gvozden. A to je bilo prije više od dvije stotine godine. I sve od tada, od tog vremena, njegovi potomci su, na osnovu prava po krvi, uvijek bili birani na sjednicama Vijeća. Sve to je bila formalnost, glasanje više niko ozbiljno nije ni shvatao, niti su mnogi od kraljeva učestvovali u tome, nego su uvijek, bez ikakve realne opozicije, iste kraljevine birale nasljednika dinastije koju je osnovao car Gvozden a koja je, u međuvremenu, postala popularna, nedodirljiva, neosporiva, moćna loza Gvozdenštita. 

Uz Bojanin Grad i njihovu carsku dinastiju stajali su, kao vjerni saveznici, kraljevine Slavne Gore, Ružice na Dunavu, Tule i Sokolovog Gnijezda. Atlant, Atina i Vukovo imali su neku svoju priču i držali su se zajedno. Ove tri kraljevine, na prvom mjestu zahvaljujući bogatstvu i snazi moćnog Atlanta, bile su jednake po snazi ovim sjevernim kraljevstvima predvođenim Bojaninim Gradom. I to je bio status quo koji je tako trajao stoljećima. Ignorisanje. Bojkot. Podmetanja. Diplomatske i trgovinske igre. Špijunaža. I neki drugi slični začini igara prijestolja. Ali, bez obzira na sve, a što je u svemu tome bilo veoma bitno, nikada više nije bilo radikalizacije odnosa i moguće prijetnje ratnim sukobima, a kakvi su se dogodili nekada davno u prošlosti, odnosno prije nekih dvije hiljade godina. 

To je bila davna istorija. I to je bio momenat koji je promijenio sve, odnosno koji je iz temelja izmijenio čitavu planetu i svijet kakav su do tada poznavali.

„Pa, dobro. Ti, Nika, ipak znaš neke stvari koje većina ne zna. I to ne zato što si vidovita, nego zato što si dobro upućena u privatne relacije na atlantskom dvoru“, rekla je Danica. I opušteno se osmijehnula. „Vjerujem da će uskoro svi saznati ono što ti i ja znamo. I vjerujem da će onda nastupiti jedno bolje vrijeme za sve. I za Bojanin Grad, i za Atlant. A naravno, i za cijelo Svjetsko Carstvo.“

„Možda ovo što sanjam ima neke veze sa time?“, zabrinuta je bila Nika. „Možda je to prekognicija nekih budućih događaja? Možda je to poruka?“

„Kakva poruka?“

„O tome o čemu si upravo govorila. O novom dobu za sve nas“, odvratila je Nika. A onda se uozbiljila. „Međutim, moglo bi da bude i upozorenje. O nečemu čega nismo svjesni, a morali bismo da budemo.“

„Poruka od koga?“

„Ne znam. To, zaista, ne mogu ni da pretpostavim“, odvratila je Nika. „Nadam se da će se bogovi uključiti i da će nam oni protumačiti sve ovo i objasniti o čemu se zapravo radi.“

„Vjerujem da će tako i biti, draga moja“, odvratila je Danica. Opušteno joj se osmijehnula i potom joj se primakla i nježno je poljubila.

To joj je godilo. I pomagalo joj je da otjera te negativne i zabrinjavajuće misli. To joj je sada trebalo. Da bude sa njom i da se opusti uz njene poljupce i dodire. Uželjela se toga. I jedva je čekala da se njih dvije bace jedna na drugu.

Nije više htjela da razgovaraju. To će nastaviti kasnije. Sada je imala na umu nešto drugo, ono nešto što joj je tako nedostajalo, a što joj je samo njena ljubavnica iz Atlanta mogla da pruži.

Gubila se u njenim slatkim usnama, vatrenom jeziku i nježnim dodirima koje je osjećala svuda po tijelu. Prepustila se, u potpunosti, vatrama strasti koje su je obuzimale. Željela je da sve ovo bude temeljno, natenane i da traje dugo. Željela je da joj dopusti da da joj radi šta god poželi, a takođe, i ona njoj da radi isto.

Ipak, mnogo toga su morale da nadoknade. 

HLADAN VJETAR JOJ JE milovao lice i mrsio dugu crnu kosu. Osjećala ga je svuda po tijelu, po ramenima, rukama i nogama. Osjećala je te ledene i nevidljive dodire ispod uske crne haljine sa dubokim izrezima na nogama. 

To joj je tako godilo. To je bio osjećaj koji ju je ispunjavao. I to je bilo ono što joj je vraćalo snagu i popravljalo raspoloženje.

Dugo vremena nije bila u ovim krajevima. Izbjegavala je da dolazi u kraljevstva ljudi i da se susreće sa drugim bogovima. Najviše joj je odgovarala samoća i mir, a koje je imala na dalekom sjeveru, u hladnim i ledom okovanim pustarama koje su svi izbjegavali. I ljudi, i bogovi.

Ona je tamo bila kod kuće. To je bilo njene ledeno kraljevstvo u kojem je istinski uživala. Čak i sada, a kada je bilo blijeda sjenka onoga što je bilo nekada, prije velikih klimatskih promjena i globalnog otopljena snježnih nanosa na sjevernim prostranstvima.

„Prošlo je prilično vremena od kada si zadnji put bila ovdje“, iza sebe je začula poznati muški glas. Okrenula se. I ugledala ga. Stajao je pred njom u bijeloj odori ukrašenoj različitim zlatnim motivima. Na nogama je nosio crne čizme, a za strukom kožni kaiš i futrolu sa mačem. Plava kosa mu je padala preko ramena, a snijeg koji je povremeno i sitno padao okolo klizio mu je po kosi i po ramenima.

„Nisam osjećala potrebu da dolazim u južne krajeve. Lijepo mi je bilo daleko na sjeveru, samoj i okruženoj nepreglednim ledenim prostranstvima“, odvažno je odvratila ona.

„Mislim da više nisu nepregledna kao što su nekada bila. Nema više velikih kontinentalnih glečera koji su gospodarili sjeverom. Sve je drugačije nego ranije“, odvratio je on. Zatim je napravio par koraka po snijegu i prišao joj. Djelovao sigurno u sebe i svoju poziciju. Bio je samouvjeren i prilično odvažan.

„Ja sam ostala ista, veliki ratniče“, rekla je i zlokobno se osmijehnula. „Ja i dalje radim po svome. I nemam potrebe da se miješam u poslove drugih, ni bogova, a ni ljudi.“

„Možda ćeš morati da se umiješaš, Morana“, nastavio je plavokosi bog rata. Bio je ozbiljan i kao da je znao nešto što ona nije. „Možda će drugi to tražiti od tebe.“

„O čemu pričaš, Gerovite?“

„Nisam siguran. Ali, nešto se dešava u svijetu ljudi, a što bi moglo da bude interesantno i nama bogovima“, odlučno je rekao bog rata. „Uskoro ću saznati više o tome, pa ću onda donijeti neki svoj sud. Za sada sam samo načuo glasine u vezi sa novim carem ljudi i nekakvom novom epohom za sve nas.“

„Nisam u toku sa tim stvarima. Daleko sam i od ljudi i od bogova. I za sada mi je dobro tako“, odvratila je Morana. A onda se opet osmijehnula. „Zašto sve to meni govoriš? Zašto misliš da mene to zanima i zašto uopšte imaš potrebu da dijeliš takve neke informacije sa mnom, sa onom koja nije pouzdana i na koju bogovi sa Planine ne mogu da računaju?“

„Možda si nešto načula u vezi sa novim carem? Možda ga je tvoj prijatelj nekada spominjao?“, napokon je otvorio karte Gerovit.

„Moj prijatelj!“, uzviknula je Morana. I odmah se iznervirala. „Nisam se vidjela sa Crnobogom sigurno nekoliko decenija. A možda i više. Sama sam. Kao što sam ti već rekla. Sa divljim zvijerima sjevera.“

„Znači, nisi bila u kontaktu sa njim?“, uporan je bio bog rata.

„Nisam. Nisam ga vidjela dugo vremena. Nemam pojma šta radi i čime se trenutno bavi. Nisam upućena u to da li ima neke planove u vezi sa Carstvom ljudi i odnosima između ljudi i bogova. Uopšte nisam u toku sa trenutnom situacijom među bogovima, u vezi sa ravnotežom, onim glupim pravilima, te bilo čime drugim što se dešava na svijetu u zadnjih nekoliko decenija“, objašnjavala je ona svoju nezainteresovanost za bilo kakva ozbiljna pitanja koja su se ticala odnosa među bogovima, ali takođe, i odnosa među ljudima. „Iskreno, odgovara mi da neko vrijeme bude sama sa sobom.“

„Razumijem te, Morana. Razumijem da te je prilično pogodilo sve ono što se desilo ranije i sve one dramatične promjene na planetarnom nivou“, glumio je nekakvu empatičnost plavokosi bog koji je stajao pred njom, u snijegom okovanom krajoliku, nedaleko uz rijeku koja je nosila njeno ime. „Ali, ipak te je nešto privuklo da danas dođeš ovamo, na ova područja u kojima si oduvijek bila veoma cijenjena i obožavana. Na obali rijeke koja nosi tvoje ime, u slavnoj ljudskoj kraljevini Vukovo.“

„Zima je. Snijeg je okovao ova prostranstva i to mi godi. Željela sam malo da osjetim ovdašnju zimu. I da pojačam njeno dejstvo svojim prisustvom.“

„To je, na nekakav način, određeno miješanje. Minimalno, ali ipak miješanje. I to sve možda znači da ti je dosadilo da budeš sama na dalekom sjeveru i da si se, barem malo, uželjela nas ostalih. Ako nikoga drugog, onda mene i mojih družica“, rekao je Gerovit i onda se opušteno osmijehnuo.

„Da, to je sigurno. Posebno sam se uželjela Vesne i Lade. One mi tako silno nedostaju“, zajebavala se Morana i onda se kiselo osmijehnula. „U svakom slučaju, velike ratniče, ne mogu ti pomoći oko tih pitanja, niti sam u kontaktu sa Crnobogom. Ako te nešto zanima, moraćeš se lično njemu obratiti. Nisam sigurna da je tako nešto mudro, ali ti, valjda, znaš najbolje.“

„Možda te uskoro pozovu?“

„Ko?“

„Perun“, odvratio je Gerovit. I zagonetno se osmijehnuo. „Možda opet budemo imali sastanak prvih dvanaest božanstava.“

„Zašto? Da li se desilo nešto ozbiljno?“, iznenađena je bila Morana. U trenutku joj više nije bilo svejedno. Odmah su joj kroz misli proletjele mogućnosti o nekim novim ili starim prijetnjama koje bi mogle ugroziti njihov svijet, kao što je bilo prije dva milenijuma.

„Nešto se dešava. Ali, ne znam o čemu se radi i koliko je ozbiljno“, odvratio je bog rata. Tada se uozbiljio. I zaista je djelovalo da nije upućen u detalje i da je iskreno želio od nje da pokuša saznati neke informacije. „Međutim, znam da će nas uskoro sve okupiti i da ćemo morati donijeti neke važne odluke.“

„Sada si me zainteresovao, Gerovite. A takođe, pomalo i zabrinuo.“

„Ha, ha! Nisam navikao da te gledam zabrinutu. Isto tako, nisam navikao ni da si razočarana u sve, a kao što si u posljednje vrijeme“, provokativno se osmijehnuo bog rata. „Ovo je prilika da se probudiš i ponovo budeš onakva kakva si oduvijek bila. I da bogovi mogu računati na tebe i tvoje mogućnosti.“

„Ako bih se ja probudila, onda se bogovima sa Planine to sigurno ne bi dopalo“, odvratila je Morana. I zlokobno se osmijehnula. „Nadam se da će sve biti u redu. Nadam se da neće opet doći do nekih planetarnih potresa sa kojima ćemo se trebati nositi. Nisam raspoložena da budem timski igrač, a posebno ne da povlađujem bogovima sa Planine i njihovim prokletim pravilima. Bolje je ovako, da sam daleko od svih, sama i okružena vječnim snijegom i ledom.“

Gerovit joj se još jednom blago osmijehnuo. Ništa više nije rekao. Klimnuo joj je glavom, okrenuo se, te zatim krenuo nazad, uz obalu rijeke, po dubokom snijegu koji se prostirao svuda oko njih. 

Morana je nekoliko trenutaka gledala za njim. Ovaj razgovor joj nije prijao. Uznemirio ju je. I istinski se zabrinula za mogućnost da je pozovu na sastanak prvih dvanaest božanstava i da opet bude u situaciji da sa ostalima donosi nekakve odluke, te da ulazi u nepotrebne i naporne diskusije.

U odnosu na ranija iskustva koja je imala u vezi sa takvim događajima, mogla je da pretpostavi da će se sve veoma brzo i dramatično iskomplikovati.

SLETJELA JE NA PROSTRANI balkon kraljevske palate. Popravila je kratku tamnocrvenu haljinu sa erotičnim izrezima na nogama, a koju je posebno voljela da nosi. U njoj je bila tako seksi. I tako joj je pristajala. Na nogama je imala duboke crne čizme, a svuda po rukama i oko vrata različiti nakit od bijelog zlata i srebra. Posebno joj se isticala tetovaža pentagrama koju je imala na golom ramenu.

„Dobro došla, velika boginjo Aurora!“, svečano joj se obratio visoki muškarac duge crne kose, brade i brkova, a koji je stajao na balkonu u društvu njih još nekoliko. Na sebi je nosio svečanu ljubičastu odoru sa mnogobrojnim crnim motivima, a ostali su bili u standardnim svešteničkim crnim odorama. „Drago nam je da si ovdje sa nama.“

„Naravno da vam je drago, prvi svešteniče Marduče“, odvažno je odvratila ona. „Bolje vam je da se sa mnom ubjeđujete, nego da vam ovdje dođu oni sa Planine.“

„Neće biti potrebe za time, velika boginjo“, ozbiljnim tonom rekao je sveštenik. I dalje je nastupao hladnokrvno, iako nije baš imao nekog posebnog razloga da glumi ludilo. A posebno ne pred njom, velikom boginjom istočne svjetlosti i onom koja je vedrila i oblačila prostranstvima Istoka. „Mi, u potpunosti, poštujemo volju bogova i spremni smo to da dokažemo.“

„Možda ćete imati priliku da dokažete tako nešto“, rekla je Aurora i onda se opušteno osmijehnula. Samouvjereno je krenula unutra, a svi ostali su odmah krenuli za njom. 

Ušli su u prostranu i veoma dobro osvijetljenu dvoranu sa velikim prozorima kroz koje je dopirala sunčeva svjetlost. Vrijeme je bilo prilično lijepo. Dan je bio sunčan. Doduše, duvao je hladan vjetar. Ipak, bila je zima. I hladnoća je dolazila čak i u ove toplije krajeve.

„O čemu se radi, boginjo Aurora?“, izgleda da je prethodnom upadicom zainteresovala prvog sveštenika Marduka.

„Na Zapadu se dešava nešto prilično zanimljivo. Sigurna sam da ste u toku i da pažljivo pratite sve diplomatske aktivnosti između Bojaninog Grada i Atlanta“, opušteno je nastavila Aurora. Stajala je u sredini prostorije, u polukrugu ispred sveštenika, te se posebno fokusirala na onoga koji je bio glavni, a koji se isticao svojom markantnošću i autoritativnim držanjem.

„To nije zabranjeno. Dužnost nam je da budemo u toku sa diplomatskim previranjima na Zapadu i sa tim njihovim igrama prijestolja“, odvratio je prvi sveštenik. Nastupio je prilično odlučno i energično. „Kralj Sanherin, a takođe, i svi drugi kraljevi Istoka, ne smiju sebi dopustiti nekakva neprijatna iznenađenja, niti nekakve turbulencije koje bi dodatno mogle da destabilizuju odnose među kraljevinama. Mi ovdje, ionako, imamo previše problema. I mi ne očekujemo da će te naše probleme rješavati kraljevine sa Zapada.“

„Car bi mogao da riješi neke od vaših problema“, provokativno je nastupila plavokosa boginja. Zatim se opušteno osmijehnula. 

„Kakav car?“, smrknuto je odvratio Marduk. „Car kojeg priznaje samo pet zapadnih kraljevina. I niko više. Car kojeg ne priznaje ni moćni Atlant. I car koji više nema svoje carstvo.“

„O tome sam ti pričala. I to je ono što je zanimljivo. Atlant je priznao novog cara. Priznao ga je tako što je prisustvovao Vijeću kraljeva i podržao izbor cara Vojnomira“, odvažno je nastavila Aurora. „Dolaze neki neobični vjetrovi promjena. I te promjene bi se mogle i ovdje osjetiti. U Suzi. I u svim drugim kraljevinama Istoka.“

„Da li postoji mogućnost da se Bojanin Grad i Atlant ponovo udruže i da svi oni stanu iza novog cara?“, upitao je prvi sveštenik Kraljevstva Suze.

„Ne znam. Možda. Ali, po svemu sudeći, ništa više nije isključeno, prvi svešteniče. I to je ono čega i ti, i svi ostali iz svešteničkog reda, a takođe, i kralj Sanherin i drugi kraljevi Istoka, morate da budete svjesni. I da, shodno tome, prihvatite tu novu realnost.“

„Zašto bismo to učinili?“

„Ha, ha! I dalje pričamo hipotetički, prvi svešteniče. I dalje je sve to na dugom štapu“, uz osmijeh je nastavila plavokosa boginja istočne svjetlosti. I teatralno se šetkala između Marduka i ostalih sveštenika iz Suze. „Ali, ako bi se tako nešto desilo, zar mislite da biste imali izbora da učinite nešto drugo osim da prihvatite novog cara i nove odnose snaga u svijetu?“

„Svjetsko Carstvo, u smislu i veličini kakvo je bilo nekada davno, prije dvije hiljade godina, više nije moguće. Ono je daleka prošlost. Isto kao i Imperija, i kao sve ono što se dešavalo u tim dramatičnim i krvavim vremenima“, siguran je bio crnokosi muškarac u ljubičastoj odori.

„Ja znam šta se dešavalo. Ja sam bila tamo, prvi svešteniče Marduče. I upravo zato, upravo iz razloga što bogovi ne žele da se ikada više ponove užasi iz tog perioda, upravo zbog toga je potrebno jedinstvo između ljudi i jedinstvo između bogova. A to je ono što će bogove sa Planine uvijek usmjeravati u njihovom djelovanju i njihovoj podršci pojedinim ljudskim kraljevinama i pojedincima.“

„Da li novi car ima podršku bogova?“

„Vidjećemo. Nešto čudno se dešava. I misim da će se dešavati dosta toga, a što se dugo vremena nije dešavalo. I među bogovima, i među ljudima“, odvratila je Aurora. I zagonetno se osmijehnula Marduku i sveštenicima iz Suze. Napravila je kratku pauzu, a onda se uozbiljila. „Ja sam i dalje zadužena za Suzu i Istok. Ja sam ta koja treba da raširi i učvrsti podršku i pokornost u odnosu na bogove sa Planine. Ja to radim već dugo vremena. Radim to previše dugo vremena. I nisam sigurna da sam u potpunosti ispunila ono što su oni tražili od mene.“

„Mi smo svi lojalni bogovima sa Planine. I mi smo spremni da ispoštujemo njihovu volju.“

„Lojalni ste vi... sveštenici Suze i sveštenici drugih kraljevina. Ali, zanima me koliko je lojalan narod u ovim kraljevinama. Da li oni vole bogove sa Planine ili su skloniji idejama da traže nekakve alternative?“

„I sveštenstvo, i aristrokratija, rade sve što mogu da ispoštuju bogove.“

„Opet pitam, da li je to dovoljno? I da li se okolo i dalje vrzmaja svakakvi čarobnjaci, polubožanstva i određeni odmetnuti bogovi, a koji su uvijek voljeli područje Istoka? Da li igdje ima Ksenije?“

„Nema nikoga drugog osim tebe, velika boginjo Aurora. Nema nikakvih demona ili nižih božanstava. Nema ni odmetnute boginje Ksenije ili nekih drugih poput nje“, ozbiljno i energično nastupao je prvi sveštenik. Izgleda da je jasno htio da joj naglasi koliko su posvećeni onome što rade i da im ona i bogovi sa Planine u potpunosti mogu da vjeruju. „Nema ih na području Kraljevstva Suze.“

Ona je to shvatala. Ali, takođe, bilo joj je jasno da Marduk i ostali lažu i da na ovom području, na teritoriji istočnih kraljevstava, i dalje nije bilo one masovne podrške u bogove sa Planine. Dobro je znala da je to tako i oni istinu od nje nisu mogli da sakriju. Doduše, to joj i nije bilo toliko bitno, odnosno podrška bogovima i vjera u njih. To ni bogovima, u ovom trenutku, nije previše značilo. Njima je bilo bitno da se ovo područje formalno integriše u Svjetsko Carstvo i da svi oni budu dio jedinstvenih struktura kojima će biti nadležan car i visoki sveštenički red. A takođe, ono što je bilo jednako važno tome, jeste da se u potpunosti neutrališu bilo kakvi ostaci ili uticaji destruktivne religije koju su, prije dva milenijuma, pokušali da uspostave na ovom području. To je bilo ono u što je i ona tada bila uključena, u čemu je bila predvodnica, ali iz čega se, na kraju, uz pregovore i zajedničke interese koja je pronašla sa bogovima sa Planine, uspjela izvući, te od neprijatelja bogova postati jedna od njih.

To je bio ogroman uspjeh. Dobila je izuzetnu priliku koju nije smjela da prokocka. 

„Šta je sa drugim područjima? Šta je sa ostalim kraljevinama? I šta je sa nezavisnim teritorijama?“

„Ja sa potpunom sigurnošću mogu da govorim samo o nama. Za druge nisam tako siguran, a posebno ne za te takozvane nezavisne teritorije. Tamo nemamo nikakvu kontrolu i one su same za sebe“, ozbiljnim tonom rekao je prvi sveštenik Marduk. „Evo, sada imamo pobunjene oblasti na Istoku, nekakvo samoproglašeno kraljevstvo Mergara sa kojim smo u sukobu i gdje nemamo nikakav pristup, niti vezu sa sveštenstvom i vjerskim strukturama. Ko zna šta oni tamo rade? I ko zna na kakva božanstva ili polubožanstva oni tamo računaju?“

„To ću sve ja da provjerim“, samouvjereno je odvratila Aurora. Potom se opet namrštila i pogledala u Marduka. „Da li ima registrovano djelovanje zabranjenog tajnog društva? Da li ima onih sa tetovažom zvijezde?“

„Nemamo takva saznanja, velika boginjo“, pomalo nervozno rekao je prvi sveštenik. To je bila veoma osjetljiva i nezgodna tema. Niko nije volio da je potencira i da uopšte razmatra mogućnost djelovanja te destruktivne i opasne grupe koja je i dalje postojala u svijetu i koja se veoma vješto skrivala. I od bogova, i od sveštenika. „Iskorijenili smo njihove ćelije u Raju i nakon toga više nismo imali bilo kakvih informacija o njihovim djelovanjima na području ovog kraljevstva.“

„Da li ih ima u okolini? Da li ih ima na nezavisnim teritorijama?“

„Moguće je. Tamo im je prilično sigurno područje za širenje uticaja. Nezavisne teritorije u kojima nema sveštenstva iz kraljevina. U kojima nema Svetog kolovrata“, siguran je bio Marduk. Ipak, i dalje nije mogao da sakrije uznemirenost u trenutku dok je pričao o toj delikatnoj temi. „Vjerujem da su svi oni koji su preživjeli u Raju sada negdje tamo, u pobunjenom području Mergara, te dalje na istoku, na teritorijama Barata i nezavisnih kolonija iz Sijana.“

„Na tim područjima imamo previše ljudi u različitim naseljima. Ne postoji jasna državna organizacija. Nema sveštenika. Nema kraljeva. Nema nikoga da uvede red i da posreduje između ljudi i bogova. Sve je haotično i sve to može da bude veoma plodonosno područje za razne kultove i radikalne grupe, pa tako i za tajno društvo koje okuplja ljude sa tetovažom zvijezde“, analitična je bila plavokosa boginja. „Ljudi koji tamo žive su nezadovoljni. Oni su preživjeli toliko toga i oni se snalaze na razne načine. Traže svoje mjesto u svijetu. I traže onoga ko će im to mjesto ponuditi.“

„A onda je to prilika za čarobnjaka Aurelija i njegove ljude sa tetovažama“, nadovezao se prvi sveštenik iz Suze.

Pomenuo je misterioznog čarobnjaka kojeg su dugo vremena tražili i koji se vješto skrivao negdje na teritorijama Istoka. Navodno, on je bio na čelu tajnog društva i on je predvodio one koji su željeli da unište svijet kakav su poznavali, da unište bogove i da uspostave novo doba i vjeru u jedinog istinskog boga. Ono što je ona nekada radila i u što je vjerovala, a što je sada daleko iza nje.

Niko nije znao koliko ih ima, gdje se sve nalaze i kakva im je stvarna moć. Niko nije imao precizna saznanja o tome da li se tajno društvo nalazilo na izdisaju, da li je potpuno marginalizovano i suzbijeno, ili je i dalje bilo u ekspanziji i širilo mrežu uticaja svuda po svijetu. Nisu mogli da evidentiraju te ljude, niti da ih poraze. Previše su bili fanatični. Previše su bili posvećeni tome što su radili. A osim toga, imali su zaštitu koja ih je skrivala od bogova. Imali su tetovaže zvijezde Volarice koja je imala izuzetno jak magijski uticaj i zbog koje su bili gotovo nevidljivi za božanska bića. To sve je otežavalo lov na njih i ono što su bogovi prethodna dva milenijuma nastojali da provedu do kraja, odnosno da ih sve u potpunosti unište sa lica planete.

„Ne znam ko bi se usudio da skriva Aurelija i njegove ljude? Bez obzira koliko očajan taj neko bio“, odvratila je plavokosa boginja.

„Ništa ne vjerujem tim divljim vladarima koji su se potpuno otrgnuli od kontrole. Sva ta plemena koja misle da su država za sebe i koja ne prihvataju ni jednu svjetovnu ili duhovnu vlast. To nisu ljudi koji razmišljaju logično. To su ljudi na koje treba obratiti posebnu pažnju po ovom pitanju“, prilično energično nastupio je prvi sveštenik. A ostali su samo potvrdno i sa odobravanjem klimali glavama na ove njegove riječi.

„To ću i učiniti, Marduče“, rekla je Aurora. I potom je, polako, krenula nazad prema balkonu.

„Da li imaš vremena da se sastaneš sa kraljem Sanherinom?“, upitao je Marduk u trenutku dok se ona udaljavala od njega i drugih sveštenika iz Suze. „Znam da bi on volio da razgovara sa tobom, velika boginjo.“

„Drugi put, prvi svešteniče“, odvratila je Aurora. Izašla je na suncem obasjani balkon i stala uz samu ogradu. Na trenutka je uživala u tom hladnom vjetru koji ju je šibao po licu i tijelu. I u  intenzivnim dodirima sunca. Opet je pogledala u prvog sveštenika. I onda se zlokobno osmijehnula. „Pozdravi kralja Sanherina. Reci mu da ćemo razgovarati uskoro. I da ćemo onda, vjerovatno, imati veoma interesantnih tema.“

Rekavši to, Aurora je lagano skočila na balkonsku ogradu, a onda se, već sljedećeg trenutka, sa nje ležerno bacila u vazduh. I potom je zaplovila nebom.

VILENJAČKA STRAŽA JU je propustila i ona je prošla kroz velika čelična vrata koja su se nalazila u podnožju piramide Mjeseca. Ukoračila je u dvoranu osvijetljenu plavim kristalima. Na sredini prostorije, na velikom krevetu od nekakve svjetlucave crvene posteljine, ležala je plavokosa boginja okružena trojicom visokih i mišićavih muškaraca. Dvojica su je milovala i ljubila po licu, grudima i vratu, a treći, onaj tamnoputi i kratkoošišani, zaronio joj je među noge i oralno je zadovoljavao. 

Izgleda da je boginja prilično uživala u tim divljim trenucima. I izgleda da se potpuno prepustila vatrama strasti.

„Velika boginjo Mokoš! Izvinjavam se što te ometam i prekidam u odmoru“, oprezno, uz poštovanje, rekla je Aurora. I blago joj se naklonila. 

„Aurora! Očekivala sam te!“, uzviknula je boginja Mokoš, te je, istog trenutka, pogledom prostrijelila ove muškarce, a oni su, kao po naređenju, prekinuli da je zadovoljavaju i momentalno su se udaljili i ostavili njih dvije same u prostoriji.

Mokoš je ustala iz kreveta. Bila je gola. I bila je nevjerovatno zavodljiva i atraktivna. Napravila je par koraka i prišla joj. 

Aurora je stajala na sredini prostorije i čekala da joj se ona obrati. Nije željela da izaziva moćnu boginju, niti je željela bilo kako da naruši dobre odnose koje je imala sa njom. 

„Da li ima nekakvih zanimljivih vijesti na Istoku? Da li se nešto dešava u kraljevstvima Suze, Varanasija i Eridua?“, upitala je plavokosa boginja plodnosti. Glas joj je bio prodoran, a stav veoma autoritativan. Nije skidala pogled sa nje iz tih mističnih plavih očiju. I nije skidala blagi i samouvjereni osmijeh koji joj je krasio lice. Jasno je isticala svoju moć i svoj autoritet. Bila je potpuno sigurna u sebe i svoju nedodirljivu poziciju, a koju je imala kao jedna od prvih dvanaest božanstava i kao jedna od vodećih bogova sa Planine.

„Sve je prilično isto kao i do sada“, odvratila je boginja istočne svjetlosti. Nastupala je hladno i energično. „I dalje nisu raspoloženi da sarađuju za Carstvom. I dalje su u konstantnim sukobima sa nezavisnim teritorijama i izgleda da ne mogu, niti žele, da prevaziđu i razriješe te probleme.“

„Da li ima tragova djelovanja ljudi sa tetovažom zvijezde?“

„Ne, izgleda da nema. Barem ih nema u Suzi“, rekla je Aurora. „Prvi sveštenik Marduk tvrdi da su ih sve eliminisali. Ali, takođe, pominje mogućnost da oni djeluju na istočnim teritorijama, u Baratu, i dalje na Istoku. Isto tako, tamo se situacija dodatno iskomplikovala. Istočne provincije Kraljevstva Suze su se nedavno otcijepile i proglasile nezavisno kraljevstvo sa sjedištem u Mergaru. Suza je sa njima u ratu. I Marduk sumnja da su ljudi sa tetovažom možda tamo pronašli skrovište i plodonosno tlo za širenje svog uticaja.“

„To su diplomatske igre i sukobi među ljudskim vladarima. Ovi iz Suze žele da bace ljagu na ta pobunjena područja, a kako bi izazvali našu reakciju protiv njih. To su sve smicalice kojima su ljudi skloni i kojima ne želim da se bavim“, hladno i samouvjereno rekla je Mokoš. Zatim ju je prostrijelila pogledom. „Ti, draga moja Aurora, bolje od svih nas treba da znaš kako se širi konspirativna mreža i kako se radi iza leđa bogovima. Ti si nekada ranije to radila. I to prilično uspješno, u dosluhu sa onom kučkom Ksenijom, kao i sa nekim demonima visokog ranga i sličnim polubožanstvima. Vjerujem da si ti najkompetentnija od svih nas da razumiješ to što se tamo dešava i da lociraš prijetnju. Zbog toga si nam tako bitna. I zbog toga si, na prvom mjestu, dobila priliku od Peruna i ostalih bogova sa Planine da se iskupiš za svoja nedjela, i da kao jedna od nas, kao jedna od boginja, učiniš pravu stvar.“

„Razumijem sve, velika i blistava boginjo. I zahvalna sam na tome. I Perunu. I tebi. I svima ostalima. Ja sam, u potpunosti, posvećena onome što radimo i čvrsto stojim na liniji sa bogovima sa Planine“, bez ikakve dileme i sumnje, rekla je Aurora. I tada je, na trenutak, spustila pogled sa njenih očiju. Osjetila se uznemireno. I osjetila se slabo u odnosu na moćnu boginju koja ju je, prije dvije hiljade godina, lično inicirala u jednu od njih. „Mislim da sam se do sada nebrojeno puta dokazala. I da nisam iznevjerila vaša očekivanja. Učinila sam sve ono što ste tražili od mene. I činim to i dalje. Posvećeno. Istrajno. I u potpunosti.“

„Nećemo sada da se bavimo našim očekivanjima. To ovdje nije tema, draga moja Aurora“, hladno je nastavila plavokosa boginja plodnosti. Opušteno i polako šetala je u krugu oko nje i odmjeravala je. Nesumnjivo, činila je to namjerno, a kako bi istakla svoju dominantnu poziciju i uticaj. „Sada se bavimo Istokom. Bavimo se anarhijom koja tamo vlada, a koja je pogodna za razne kultove, za Kseniju i slična božanstva, a takođe, i za ljude sa tetovažom zvijezde.“

„Tamo se ništa neće promijeniti. Sve će ostati kao i do sada, osim ako bogovi direktno ne intervenišu ili ako ne dođe do radikalnih promjena odnosa snaga u Svjetskom carstvu“, sigurna je bila Aurora.

„Može se promijeniti. Može postati gore. A upravo se tako nešto i dešava. Sukobi koji su eskalirali. Novo kraljevstvo Mergar. Širenje nezavisnih teritorija i jačanje njihove snage u Baratu i na Dalekom istoku. A takođe, imamo i jedno zanimljivo kraljevstvo koje se pojavilo na teatru Istoka, a koje je prilično nedefinisano i izolovano od ostalih. U pitanju je Baktra, a koja kontroliše teritoriju istočno od Kaspijskog mora i sjeverno od Mergara i doline rijeke Sindu. Bogovi do sada nisu imali interesovanja za to područje. Za mene i ostale u pitanju je bila još jedna u nizu nezavisnih teritorija kakve niču na svim stranama. Ali, sada su se malo izdvojili od ostalih. Izgleda da su ojačali, da su brzo i naglo počeli da šire područje uticaja oko sebe, te da uspostavljaju nekakvu jasnu i čvrstu hijerarhijsku i organizacionu strukturu.“

„Nisam upućena u to. Moram priznati da mi je to promaklo“, iznenađena je bila Aurora.

„Svima nam je promaklo, draga moja Aurora. Vjerovatno sa razlogom. Vjerovatno zato što za nas tamo ništa posebno nije bilo zanimljivo“, samouvjereno je rekla Mokoš. „Ali, za svaki slučaj, mislim da bismo trebali da provjerimo, odnosno da bi ti trebala to da ispitaš. Možda tamo ima nečega? Možda su se, zato što nismo obraćali pažnju na njih, tamo slobodno razvili i raširili razni kultovi i neprihvatljivi oblici upražnjavanja magije i vještičarenja? Možda tamo imamo te prokletnike sa tetovažama?“

„Ja ću se pobrinuti za sve to, velika i blistava boginjo. Ti i bogovi sa Planine možete računati na mene. Kao i uvijek do sada“, odlučno i energično naglasila je Aurora.

„Naravno da možemn, draga moja Aurora“, uz zlokobni osmijeh rekla je boginja plodnosti. „To nikada nije ni bilo upitno. A svakako, nije ni sada.“

„Vladar Suze želi da se sastane sa mnom. Da li treba nešto posebno da mu poručim od bogova sa Planine?“

„Znaćemo uskoro. Nešto se dešava. Nešto značajno za sve. U vezi sa novim carem ljudi i odnosima u Carstvu. Imaćemo konsultacije i dogovore između sebe. I onda ćemo znati u kojem smjeru će se sve odvijati. Tada ćemo, vjerovatno, imati i neke stavove u vezi sa Suzom i drugim kraljevstvima Istoka“, rekla je boginja Mokoš. I onda se zlokobno osmijehnula. „O svemu ćeš na vrijeme biti obaviještena i djelovaćeš u skladu sa time. I to sve će biti veoma brzo.“

„U redu, velika i blistava boginjo. Stojim vam na raspolaganju“, susretljiva, kao i do sada, bila je plavokosa boginja. 

„Slobodna si, Aurora. Pozvaću te onda kada budem znala nešto više. I kada budemo imali jasan stav o pravcima djelovanja“, završila je ovaj sastanak boginja Mokoš. To je bio znak za Auroru da polako napusti dvoranu.

Ona je to i učinila. Naklonila joj se i zatim krenula ka ulazu. Ostavila je iza sebe plavokosu boginju plodnosti, a koja je, potpuno gola, tako blistava i savršena, stajala pred njom na sredini, plavičastom svjetlosti kristala, osvijetljene dvorane.

Prije nego što je izašla na velika čelična vrata, krajičkom oka je primijetila kako ona trojica mišićavih muškaraca ponovo izlaze odnekuda iz mraka i prilaze moćnoj boginji. Ona se vratila na krevet i zauzelu poziciju od maloprije, a oni su je okružili i krenuli da je dodiruju. Nastavili su tamo gdje su maloprije stali.

Aurora više nije buljila u njih. Otvorila je vrata i žurno izašla na snijegom okovano podnožje piramide Mjeseca.

„SVI SMO SE OVDJE OKUPILI s razlogom. Svi smo ovdje zato što se nešto dešava, nešto veoma intenzivno, a moguće i značajno, te zato što moramo da zauzmemo stav po tom pitanju“, odvažno, autoritativno kao i uvijek, započeo je priču moćni bog groma. Stajao je na sredini prostrane dvorane, u polukrugu ispred svih njih, i djelovao je prilično ozbiljno. „Dobio sam neobične informacije od prvog sveštenika Žiroslava. Takođe, dobio sam i veoma uznemirujuće informacije od Svetovida. I sada moramo da obradimo sve to i da vidimo šta nam je činiti.“

„Da li to ima veze sa izborom novog cara ljudi?“, upitao je bog rata. Nije mogao da obuzda radoznalost i nestrpljivost koja ga je tjerala da što prije dođe do nekih odgovora. Znao je da se nešto dešava. Već je načuo neke glasine na Planini. Ali, nije bio upućen u detalje. 

„Vrlo moguće je da ima. U stvari, prilično sigurno je tako“, potvrdio je Perun sve te glasine koje je čuo prethodnih dana. „Svetovid je najbolje upućen u sve to. I on će vam prenijeti o čemu se radi.“

Bog ratnik je iskoračio iz polukruga i pridružio se gromovniku. Bio je ozbiljan. I djelovao je prilično zabrinuto. Čak pomalo i konfuzno. 

Nalazili su se u dvorani bogova smještenoj u piramidi Sunca. Ovo je bio veoma važan sastanak, a očigledno, radilo se o veoma ozbiljnim temama. Tu su bili svi vodeći bogovi sa Planine. Uz gromovnika i Svetovida, pored njega su stajali Stribog, Dažbog i Mokoš. Tu su bile i njegove družice Lada, Vesna i Bojana. Takođe, tu su bili i Hors, Devana, Živa, Radogost, Simargl i Zorja. 

U pitanju je bilo nešto u vezi sa izborom novog cara ljudi. Nešto u vezi sa nekakvim glasinama o čudesnim vizijama koje su govorile o nekom novom dobu i o posebnoj ulozi cara Vojnomira u svemu tome. Tako je barem bio načuo. A sada je trebao da dobije potvrdu tih glasina i da sazna o čemu se zaista radilo. 

„Izgleda da imamo situaciju kakvu ranije nismo imali. Imamo jasne i nedvosmislene vizije koje upućuju na novog cara ljudi kao na nekakvog spasioca i osobu koja može da ujedini svijet“, započeo je svoje izlaganje bog ratnik Svetovid. „Visoka sveštenica Svetog kolovrata već danima, tačnije od sastanka Vijeća kraljeva i izbora novog cara ljudi, ima veoma intenzivne i dramatične vizije u centru kojih je upravo on. U pitanju je jedna od najbližih saradnica prvog sveštenika Žiroslava i osoba koju ja lično poznajem od ranije, a koja je vodila moj red u Atlantu.“

„Da li je ona vidovita?“, upitala je boginja Mokoš.

„Da, ona jeste vidovita“, potvrdio je bog ratnik „Ali, njene vještine se odnose na moć vode. Ovdje nije takav slučaj. Ona nije prizvala te vizije, nego su joj same došle. Isto tako, ne može da ih kontroliše, niti da utiče na njih. To nije ono što je uobičajeno za visoku sveštenicu mog reda i za nekoga ko ima određene magijske moći vezane za vodu.“

„Da li je ona pouzdana? Da li je iskrena u svemu tome?“, upitao je crnokosi i krupni bog Dažbog.

„Ja garantujem za nju“, energično je odvratio Svetovid. A onda je, na trenutak, zastao. Pogledao je u Peruna, par trenutaka je ćutao, a potom opet pogledao u ostale. „I ja sam imao iste vizije u prethodnom periodu. Od izbora novog cara ljudi.“

„Šta!“, zbunjeno je uzviknuo Gerovit.

„Da, znam da ovo postaje sve čudnije, ali to je istina. Imao sam veoma slične vizije onima kakve je imala i sveštenica Nika“, nastavio je bog ratnik. Djelovao je veoma ozbiljno, a pomalo i uznemireno. „Mračna šuma iz koje vrebaju nekakve nedefinisane kreature. Uznemirenost i strah. Proganjanje od nekoga ili nečega. I onda, u jednom trenutku, dolazak novog cara koji sve to otklanja i donosi nekakav osjećaj nade i spokoja.“

„Šta to treba da znači? Da li ti, veliki i mudri Svetovide, imaš kakvu pretpostavku?“, upitala je boginja Devana.

„Imam osjećaj koji je veoma snažan i nedvosmislen. I taj osjećaj mi govori u prilog tome da je car Vojnomir, novi car Carstva ljudi, neko ko je odabran da donese ogromne promjene na planetarnom nivou, te neko ko će odrediti budućnost svih nas.“

„Zašto si tako siguran u to?“, upitala je plavokosa boginja plodnosti.

„Ne znam. Nisam siguran zbog čega je to tako, ali sam definitivno ubijeđen u ispravnost ovoga što vam govorim“, energično je rekao Svetovid. „Ja, za razliku od ljudske sveštenice, znam da tumačim ono što vidim, mogu da osjetim nešto više od same vizije, mogu da čitam između redova i na osnovu toga da donosim zaključke. Tako sam po ovom pitanju siguran da je novi car ljudi izuzetno bitan za sve nas, za budućnost ljudi i bogova, kao i za budućnost cijelog svijeta.“

„U kom smislu?“, upitao je Gerovit.

„U smislu da on može obnoviti Carstvo ljudi, te prvi put, nakon više od dva milenijuma, ujediniti cijeli svijet oko jedne osobe i jedne ideje“, siguran je bio bog ratnik.

„Ko ili šta ga je odabralo za tu ulogu?“, upitala je boginja Devana.

„Šta?“

„Rekao si da bi on mogao da bude odabran za sve to. Pa, zanima me šta to znači? Ko ga je odabrao? Ili šta ga je odabralo?“, nastavila je sa ovim veoma zanimljivim i direktnim pitanjima boginja lova. „Mi to nismo učinili. Da li je to mogao da učini neko od bogova iz Podzemnog svijeta ili neko od onih neutralnih i odmetnutih? I šta mislimo pod time da je on odabran? Da li je riječ o nekakvom proročanstvu? Ili o nečemu što je ustanovljeno na osnovu prava po krvi? Ili nečemu još snažnijem od prava po krvi, nečemu metafizičkom, a što je u vezi sa prošlim životima i njegovom životnom energijom... odnosno dušom?“

„Uh, Devana, polako sa tim pitanjima. Nisam siguran da Svetovid ima odgovore na sve njih“, uključio se bog Perun. Bio je smrknut i ozbiljan. „Neke stvari ni bogovi ne mogu da razumiju u potpunosti. Upravo zbog toga smo ovdje i razgovaramo o tome.“

„Ne, nije ga odabrao niko od nas, niti bilo ko od drugih bogova. U to sam siguran“, odvratio je Svetovid. „U pitanju je nešto drugo, a što ne mogu da objasnim. U pitanju je nešto što je izvan mog razumijevanja. To je, moglo bi se reći, Svarogova volja. Ono što počiva na apsolutnim zakonima univerzuma... zakonima Prava, odnosno svetim i nepromjenjivim pravilima prirode i svega onoga na čemu počiva život i fluktuacija energije između Java i Nava.“

„To su sve pretpostavke!“, dobacila je boginja Živa.

„I to ne znači da je zaista tako“, nadovezao se bog Radogost.

„Možda. Možda i ne znači. Ali, možda i znači“, odvratio je Svetovid.

„Zašto ste viziju imali ti i sveštenica Svetog kolovrata? A posebno, zašto ona? Zašto je neka ljudska žena, bez obzira što je vidovita i što je visoka sveštenica, imala takvo značajno iskustvo? Zašto se ta sila univerzuma, odnosno Svarog, obraćala baš njoj? Zašto ona? I na koji način ste ti i ona povezani tako da imate iste vizije?“, upitala je Devana.

„Ne znam.“

„Ali, znaš da je novi car odabran od nekoga?“, upitao je Dažbog.

„Da, znam. I nije od nekoga, nego, na osnovu svega što znam i što osjećam, odabran je od samog stvoritelja univerzuma. Od Svaroga!“, siguran je bio moćni bog ratnik.

„To su krupne riječi, veliki Svetovide“, zaključila je Devana.

„I ja stojim iza njih“, odlučan

